b'\n_START_ARTICLE_\nSamuel Fagemo\n_START_SECTION_\nSeuraura\n_START_PARAGRAPH_\nFagemo on HK Kingsin kasvatti. H\xc3\xa4n siirtyi juniorina sittemmin Hanhals IF:\xc3\xa4\xc3\xa4n, josta Fagemo siirtyi kaudeksi 2014\xe2\x80\x932015 Fr\xc3\xb6lunda HC:n junioreihin. H\xc3\xa4n oli U16 Elitiss\xc3\xa4 joukkueensa paras pistemies ja maalintekij\xc3\xa4 tehoilla 22+8=30. Kauden 2015\xe2\x80\x932016 p\xc3\xa4\xc3\xa4tteeksi Fagemo voitti J18 Allsvenskanin mestaruuden. Kaudella 2016\xe2\x80\x932017 h\xc3\xa4n oli J18 Elitiss\xc3\xa4 Fr\xc3\xb6lundan paras pistemies ja maalintekij\xc3\xa4 tehoilla 10+13=23. Fagemo voitti kauden p\xc3\xa4\xc3\xa4tteeksi J18 Allsvenskanin hopeaa ja h\xc3\xa4net valittiin sarjan parhaaksi pelaajaksi._NEWLINE_WHL-joukkue Portland Winterhawks varasi Fagemon 33. pelaajana CHL:n varaustilaisuudessa 2017. Samana kes\xc3\xa4n\xc3\xa4 h\xc3\xa4net varasi my\xc3\xb6s Dubuque Fighting Saints USHL:n varaustilaisuudessa. Fagemo p\xc3\xa4\xc3\xa4tti kuitenkin jatkaa kaudella 2017\xe2\x80\x932018 uraansa kotimaassaan. H\xc3\xa4n pelasi suurimman osan kaudestaan Fr\xc3\xb6lundan J20-junioreissa, joiden toiseksi paras maalintekij\xc3\xa4 Fagemo oli 19 osumallaan. Pudotuspeleiss\xc3\xa4 Fagemo oli joukkueen paras maalintekij\xc3\xa4 viidell\xc3\xa4 osumallaan. H\xc3\xa4n vahvisti kauden aikana my\xc3\xb6s Fr\xc3\xb6lundan J18-junioreita, jossa Fagemo voitti J18 Allsvenskanin pronssia. H\xc3\xa4n debytoi my\xc3\xb6s seuran SHL-joukkueessa, jossa Fagemo pelasi kaksi runkosarjaottelua ilman tehopisteit\xc3\xa4. H\xc3\xa4n teki SHL-debyyttins\xc3\xa4 14. marraskuuta 2017 Djurg\xc3\xa5rdens IF:\xc3\xa4\xc3\xa4 vastaan. Fagemo sai ottelussa j\xc3\xa4\xc3\xa4aikaa 2.21 minuuttia. H\xc3\xa4n pelasi kauden aikana miesten pelej\xc3\xa4 my\xc3\xb6s kahden ottelun verran lainalla sarjatasoa alempana HockeyAllsvenskan-joukkue S\xc3\xb6dert\xc3\xa4lje SK:ssa joulukuussa 2017._NEWLINE_QMJHL-joukkue Halifax Mooseheads varasi Fagemon uudelleen CHL:\xc3\xa4\xc3\xa4n 46. pelaajana kes\xc3\xa4ll\xc3\xa4 2018. H\xc3\xa4n kuitenkin p\xc3\xa4\xc3\xa4tti jatkaa pelej\xc3\xa4\xc3\xa4n kotimaassaan my\xc3\xb6s kaudella 2018\xe2\x80\x932019. Fagemo avasi maalitilins\xc3\xa4 miesten p\xc3\xa4\xc3\xa4sarjatasolla heti kolmella osumalla ja teki kyp\xc3\xa4r\xc3\xa4tempun Mestarien liigassa 9. lokakuuta 2018 tanskalaista Aalborg Piratesia vastaan. H\xc3\xa4nen toinen maalinsa syntyi ylivoimalla. Fagemo ker\xc3\xa4si Fr\xc3\xb6lundan 6\xe2\x80\x930-voittoon p\xc3\xa4\xc3\xa4ttyneess\xc3\xa4 ottelussa my\xc3\xb6s yhden sy\xc3\xb6tt\xc3\xb6pisteen oltuaan kakkossy\xc3\xb6tt\xc3\xa4j\xc3\xa4n\xc3\xa4 Gustav Lindstr\xc3\xb6min tekem\xc3\xa4\xc3\xa4n maaliin. Ensimm\xc3\xa4isen SHL-maalinsa h\xc3\xa4n teki 13. lokakuuta 2018 vieraissa F\xc3\xa4rjestad BK:ta vastaan.\n_START_SECTION_\nMuuta\n_START_PARAGRAPH_\nFagemon pikkuveli William pelaa maalivahtina IF M\xc3\xb6lndal Hockeyn U16-junioreissa. Veljesten is\xc3\xa4 Linus Fagemo pelasi omalla urallaan hy\xc3\xb6kk\xc3\xa4\xc3\xa4j\xc3\xa4n\xc3\xa4 yli 450 Elitserien-ottelua. H\xc3\xa4n pelasi my\xc3\xb6s Saksan ja Tanskan p\xc3\xa4\xc3\xa4sarjatasoilla.'